כיכר אילן רמון

כיכר אילן רמון (הידועה גם ככיכר "השפיץ", "המחט" ו"הסיטי") היא מעגל תנועה ברובע הקריה ("הסיטי") באשדוד, המחברת בין שדרות מנחם בגין לרחובות העצמאות והציונות. הכיכר והפסל דמוי החרוט הכסוף שהקנה לה את כינוייה, עוצבה על ידי האדריכל יורם מילר. ב-2010 נקראה על שמו של טייס חיל האוויר וטייס החלל הישראלי הראשון, אילן רמון, שנספה באסון מעבורת החלל קולומביה ב-2003. מבנה ואדריכלות בכיכר ניצב פסל דמוי חרוט כסוף המכונה "השפיץ" או "המחט" בפי התושבים, המוקפת במזרקה מרובעת מדורגת. בחלק הדרומי ובצפוני של המעגל, ישנם שערי כניסה לחצר פנימית הפתוחה לסירוגין – ומדרגות שבמעלן ישנה קומת תצפית לעבר שדרות מנחם בגין, ולמרינה הכחולה. מתחת לכיכר עוברת מנהרת הסיטי – על שם הרובע בו היא ממוקמת – ובו עובר עורק התחבורה הראשי של העיר, שדרות מנחם בגין. בקצה המזרחי של השדרות – הכניסה הדרומית לעיר, ומשם נמתחת מערבה לרובע המרינה, דרך כיכר גן העיר בקריית התרבות ע"ש צבי צילקר ומסתיימת בכיכר המפרשים. בעבר, יצאה מה"שפיץ" קרן לייזר שנראתה למרחקים, אך פעולתה הופסקה עקב טענות שהיא מפריעה לניווט כלי שיט במרחב הימי העירוני. עירוניות ישנה ביקורת על הכיכר, שאינה מממשת את הפוטנציאל העירוני הטמון בה להשתלב עם הרחוב – וכי מדובר אך ורק בפסל סביבתי ולא בכיכר עירונית מהותית, הנבדלת ממעגל תנועה. כך למשל, תוכננה לקום מסעדה בלב הכיכר, אך לא הובא בתכנון כראוי כיצד יש לאפשר להולכי רגל לחצות את הכיכר בבטחה, וכיום המרחב בתוכה שומם. אף במדריך הרשמי העירוני למטיילים, נכתב כי על אף האטרקציה ”מומלץ שלא לחצות את הכביש הסואן אל הכיכר, כיוון שאין במקום מעבר חצייה מסודר”. חידוש הכיכר ערך מורחב – אשדוד מטרו בס ב-2021, במסגרת מיזם "Reway" לשיפור מערך התחבורה הציבורית באשדוד שהחל ב-2016, היו אמורים להתבצע שינויים בכיכר. לפי התוכנית שפורסמה אז, הכיכר תשמש רק אוטובוסים חשמליים, ואילו מכוניות לא תוכלנה לחצות את הכיכר – ונהגיהן יצטרכו לבצע מעקף ברחובות הפנימיים (הציונות והעצמאות). כמו כן, תוכננו לקום שני מסופי אוטובוסים בסביבת הכיכר. לקראת תחילת העבודות, תושבים באזור התנגדו להסבה לתחבורה ציבורית, בטענה שהדבר יביא לעומס תנועה של מכוניות שיוסטו מהכיכר לעקיפות ברחובות אחרים ברובע הקריה הצפוף. כמו כן, התנגדו לתוכנית בעלי עסקים בשדרת החנויות במתחם הכיכר, מחשש שהסטת התנועה של הרכבים הפרטיים מהכיכר תרחיק את הלקוחות מעסקיהם. באפריל 2025 פרסמה עיריית אשדוד בדבר תחילת העבודות על חידוש הכיכר, בשיתוף פעולה עם משרד התחבורה, החל מיולי 2025 ולמשך 22 חודשים. במסגרת העבודות תוכננו סלילת נתיבי תחבורה ציבורית – שימשיכו את הנתיב הייעודי הקיים בשדרות מנחם בגין – לצד שבילי אופניים בשני הכיוונים, הקמת תחנות אוטובוס, חידוש ריהוט הרחוב, ושתילת שדרת עצים רחבי עלים. כמו כן, מתוכנן חידוש המדרכות, קרצוף וריבוד הכביש, ועבודות פיתוח תשתיות שיכללו שדרוג של מערכות המים והביוב. פסל "השפיץ" והמזרקה הניצבים במעגל התנועה יפורקו, והפסל יוחזר בתום העבודות לכיכר המחודשת. במאי פורסם כי עלות המיזם תעמוד על 37 מיליון ש"ח, וכי משרד התחבורה יממן כ-39% מתוכו – 14.5 מיליון ש"ח. בספטמבר 2025 פורסם כי העבודות יחלו רק לאחר חגי תשרי. בלילה של בין ה14-15 בדצמבר 2025, הוסר פסל ה "שפיץ", אך נאמר שבתום השיפוצים יוחזר. גלריה קישורים חיצוניים מיזם לב העיר מידע רשמי חידוש כיכר אילן רמון, באתר מינהל התכנון מחליפה את התוכנית הישנה – ככר הסיטי, באתר מינהל התכנון הכול על פרויקט "לב העיר", סרטון הדמיה בערוץ "עיריית אשדוד", באתר יוטיוב (אורך: 02:18), 12 בנובמבר 2025 כתבות תמיר סטיינמן, פרויקט תחבורה באשדוד תקוע, באתר מאקו, 5 ביוני 2019, על בעיית הסבת הכיכר לתחבורה ציבורית ועל עצירת העבודות בשדרות ז'בוטינסקי במסגרת מיזם "Reway" לימור תורג'מן, אלי לוי, הנת"צ בסיטי של אשדוד יוצא לדרך: "זו מכת מוות לעסקים", באתר mynet אשדוד, ‏2 במאי 2025 (ארכיון) הערות שוליים